CELEX: 32019D0242
Language: hu
Date: 2019-02-07 00:00:00
Title: A Bizottság (EU) 2019/242 végrehajtási határozata (2019. február 7.) az (EU) 2017/675 végrehajtási határozatnak a ragadós száj- és körömfájás vírusának Algériából, Líbiából, Marokkóból és Tunéziából az Unióba való behozatala elleni megelőző intézkedések tekintetében történő módosításáról (az értesítés a C(2019) 768. számú dokumentummal történt) (EGT-vonatkozású szöveg.)

11.2.2019   
               
               
                  HU
               
               
                  Az Európai Unió Hivatalos Lapja
               
               
                  L 39/16
               
            
         A BIZOTTSÁG (EU) 2019/242 VÉGREHAJTÁSI HATÁROZATA
         (2019. február 7.)
         az (EU) 2017/675 végrehajtási határozatnak a ragadós száj- és körömfájás vírusának Algériából, Líbiából, Marokkóból és Tunéziából az Unióba való behozatala elleni megelőző intézkedések tekintetében történő módosításáról
         
            
               (az értesítés a C(2019) 768. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a harmadik országokból a Közösségbe behozott állatok állategészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
         tekintettel a harmadik országokból a Közösségbe behozott termékek állategészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
         mivel:
         
                     (1)
                  
                  
                     A 91/496/EGK irányelv megállapítja a harmadik országokból az Európai Unióba behozott állatok állategészségügyi ellenőrzésére irányadó elveket. A 97/78/EK irányelv megállapítja a harmadik országokból az Unióba behozott termékek állategészségügyi ellenőrzésére irányadó elveket. E két irányelv határozza meg azokat az intézkedéseket, amelyeket a Bizottság meghozhat, ha az állati egészségre vagy a közegészségre súlyos veszélyt jelentő betegség merül fel vagy terjed valamely harmadik ország területén, vagy ha egyéb súlyos állategészségügyi ok azt indokolja.
                  
               
                     (2)
                  
                  
                     Az (EU) 2017/887 (3) és az (EU) 2018/489 (4) bizottsági végrehajtási határozattal módosított (EU) 2017/675 bizottsági végrehajtási határozat (5) a ragadós száj- és körömfájás algériai és tunéziai kitörését követően került elfogadásra, és olyan, uniós szinten alkalmazandó védintézkedéseket állapított meg, amelyek figyelembe veszik a ragadós száj- és körömfájás vírusának a környezetben és a potenciális terjedési útvonalakon való fennmaradását.
                  
               
                     (3)
                  
                  
                     Az intézkedések értelmében az Algériából vagy Tunéziából akár közvetlenül, akár más országok területén keresztül az Unió területére belépő haszonállat-szállító járműveket és hajókat megfelelő tisztításnak és fertőtlenítésnek kell alávetni, mivel így csökkenthető leghatékonyabban a vírus gyors és nagy távolságra való terjedésének kockázata.
                  
               
                     (4)
                  
                  
                     A ragadós száj- és körömfájás líbiai jelenlétét illetően nem egyértelmű a helyzet, azonban a 2018. október 19-én egy gyanús eset kapcsán felállított laboratóriumi diagnózis előzetes eredményei pozitívnak bizonyultak egy, szérum-agglutinációs próbával vizsgált szerotípus tekintetében. A szerotípus meghatározása még folyamatban van. Marokkó is bejelentette a ragadós száj- és körömfájás egy meghatározatlan szerotípusának megjelenését.
                  
               
                     (5)
                  
                  
                     mivel a ragadós száj- és körömfájás líbiai és marokkói jelenléte komoly veszélyt jelenthet az Unió állatállományára, az Algériára és Tunéziára alkalmazandó védintézkedéseket Líbiára és Marokkóra is alkalmazni kell.
                  
               
                     (6)
                  
                  
                     Indokolt úgy rendelkezni, hogy ezen intézkedések hatálya – az Algéria és Tunézia tekintetében alkalmazott intézkedésekéhez hasonlóan – minden Líbiából, illetve Marokkóból érkező haszonállat-szállító járműre kiterjedjen, akkor is, ha a szóban forgó járművek valamely harmadik ország területén keresztül jutnak el az Unió területére.
                  
               
                     (7)
                  
                  
                     Ezenkívül Algéria és Tunézia a ragadós száj- és körömfájás kitörésének további eseteiről számolt be.
                  
               
                     (8)
                  
                  
                     Az (EU) 2018/489 végrehajtási határozattal módosított (EU) 2017/675 végrehajtási határozat jelenleg 2019. június 30-ig alkalmazandó. Az e határozatban előírt intézkedéseket azonban indokolt addig alkalmazni, amíg le nem zárul a ragadós száj- és körömfájással összefüggő helyzet alakulásának az érintett területek vonatkozásában történő teljeskörű értékelése.
                  
               
                     (9)
                  
                  
                     mivel a ragadós száj- és körömfájással kapcsolatos algériai, líbiai, marokkói és tunéziai helyzet továbbra is bizonytalan, és az említett országokba jelentős számú exportált élőszarvasmarha-szállítmány érkezik az Európai Unió tagállamaiból, a már hatályban lévő intézkedések időtartamának meghosszabbítása szintén indokolt.
                  
               
                     (10)
                  
                  
                     Az (EU) 2017/675 végrehajtási határozatot ezért ennek megfelelően módosítani kell.
                  
               
                     (11)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2017/675 végrehajtási határozat a következőképpen módosul:
            
                        1.
                     
                     
                        a cím helyébe a következő szöveg lép:
                        „a ragadós száj- és körömfájás vírusának Algériából, Líbiából, Marokkóból és Tunéziából az Unióba való behozatala elleni megelőző intézkedésekről”;
                     
                  
                        2.
                     
                     
                        a 2. cikk (1) bekezdésében és a 3. cikk (1) bekezdésében a
                        „közvetlenül vagy bármely más harmadik országon áthaladva Algériából vagy Tunéziából érkező”
                        szövegrész helyébe a következő szöveg lép:
                        „közvetlenül vagy bármely más harmadik országon áthaladva Algériából, Líbiából, Marokkóból vagy Tunéziából érkező”;
                     
                  
                        3.
                     
                     
                        a 3. cikk (2) bekezdésében az „Algériába és Tunéziába” szövegrész helyébe az „Algériába, Líbiába, Marokkóba és Tunéziába” szöveg lép, a 4. cikkben pedig az „Algériából és Tunéziából” szövegrész helyébe az „Algériából, Líbiából, Marokkóból és Tunéziából” szöveg lép;
                     
                  
                        4.
                     
                     
                        az 5. cikkben az alkalmazás határnapjára vonatkozó szövegrész helyébe a „2019. december 31-ig” szöveg lép;
                     
                  
                        5.
                     
                     
                        az I. melléklet címében és a II. melléklet címében a
                        „közvetlenül vagy bármely más harmadik országon áthaladva Algériából vagy Tunéziából érkező”
                        szövegrész helyébe a következő szöveg lép:
                        „közvetlenül vagy bármely más harmadik országon áthaladva Algériából, Líbiából, Marokkóból vagy Tunéziából érkező”.
                     
                  
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. február 7-én.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 268., 1991.9.24., 56. o.
         
         
            (2)  HL L 24., 1998.1.30., 9. o.
         
         
            (3)  A Bizottság (EU) 2017/887 végrehajtási határozata (2017. május 22.) a ragadós száj- és körömfájás vírusának Tunéziából az Unióba való behozatala elleni megelőző intézkedésekről és az (EU) 2017/675 végrehajtási határozat módosításáról (HL L 135., 2017.5.24., 25. o.).
         
            (4)  A Bizottság (EU) 2018/489 végrehajtási határozata (2018. március 21.) a ragadós száj- és körömfájás vírusának Algériából és Tunéziából az Unióba való behozatala elleni megelőző intézkedésekről szóló (EU) 2017/675 határozat módosításáról (HL L 81., 2018.3.23., 20. o.).
         
            (5)  A Bizottság (EU) 2017/675 végrehajtási határozata (2017. április 7.) a ragadós száj- és körömfájás vírusának Algériából és Tunéziából az Unióba való behozatala elleni megelőző intézkedésekről (HL L 97., 2017.4.8., 31. o.).